**ΘΕΜΑΤΙΚΗ ΕΝΟΤΗΤΑ: ΠΑΡΑΠΛΗΡΟΦΟΡΗΣΗ**

**ΕΠΑΝΑΛΗΨΗ ΘΕΩΡΙΑΣ: ΟΝΟΜΑΤΟΠΟΙΗΣΗ- ΠΡΟΘΕΤΙΚΟΤΗΤΑ- ΠΕΡΙΛΗΨΗ**

**ΠΑΡΑΠΛΗΡΟΦΟΡΗΣΗ**

***"Οι λόγοι είναι λίγο πολύ γνωστοί****: συμφέροντα και σκοτεινοί σκοποί και κυκλώματα, ύποπτες διασυνδέσεις με απώτερο στόχο την πολιτική ανωμαλία, με τα "στημένα" βρώμικα πολιτικά παιχνίδια, τον ιδεολογικό προσανατολισμό της κοινής γνώμης προς τα ταπεινά συμφέροντα και τις ταπεινές επιδιώξεις αυτών που βρίσκονται πίσω απ' όλα αυτά, την πρόκληση μίσους, τα ψεύδη και τις εσφαλμένες κρίσεις, τη δυσφήμιση καταστάσεων και άλλα...*

***Οι συνέπειες μόνο αρνητικές μπορεί να είναι. Κλονισμός υγιών ηθικών αρχών και αξιών, αποσταθεροποίηση κοινωνικών - πολιτικών καθεστώτων, δημαγωγία απροκάλυπτη και επικίνδυνη, προπαγάνδα*** *που οργιάζει και γενικά ένα* ***κλίμα αναταραχής*** *και* ***ανωμαλίας....***

*Η παραπληροφόρηση, στηριζόμενη στην προπαγάνδα, προσελκύει και αιχμαλωτίζει νου και ψυχή με τη* ***δημιουργία έντονων συναισθηματικών καταστάσεων*** *(****συγκίνηση, άγχος, φόβος, αγωνία, παράλογες επιθυμίες****...) Δηλ. προβαίνει σε μια* ***"πλύση εγκεφάλου"****. Έτσι το* ***αδύνατο άτομο, χωρίς παιδεία και ευρύτερη καλλιέργεια, χωρίς κριτικές ικανότητες, είναι δέσμιο της παραπληροφόρησης".***

***Τ. Δημητρακόπουλος, Η νεοελληνική μας Γλώσσα***

**ΟΡΙΣΜΟΣ: Είναι η σκόπιμη διάδοση ψευδών ειδήσεων με στόχο να οδηγηθεί η κοινή γνώμη προς την υιοθέτηση ορισμένων απόψεων.** Πρόκειται για νοθευμένη πληροφόρηση του πολίτη σε θέματα κοινού ενδιαφέροντος, για μια ειδικά σχεδιασμένη μετάδοση μηνύματος, με σκοπό την παραποίηση της αλήθειας και την παραπλάνηση της κοινής γνώμης. Επομένως ο όρος δηλώνει οπωσδήποτε **υστεροβουλία** .

Παραπληροφόρηση δεν αποτελεί **μόνο** η διάδοση ψευδών ειδήσεων αλλά και η **διόγκωση** ή **υποβάθμιση κάποιων πτυχών της είδησης** και η **μερική παραποίηση** της αλήθειας.

Η παραπληροφόρηση αποτελεί **συνειδητή προσπάθεια εξαπάτησης** του δέκτη, που εμπεριέχει το στοιχείο του **δόλου**. Δεν πρέπει, επομένως, να συγχέεται με τον υποκειμενισμό στην παρουσίαση ενός γεγονότος, ο οποίος αποτελεί αναπόφευκτο στοιχείο στη δημοσιογραφία.

**ΑΙΤΙΑ ΠΑΡΑΠΛΗΡΟΦΟΡΗΣΗΣ**

* Εξυπηρέτηση κομματικών συμφερόντων, προσωπικές φιλοδοξίες. Η παραπληροφόρηση υποκινείται από πολιτικά και οικονομικά κέντρα, προκειμένου να χειραγωγηθεί η κοινή γνώμη και να ικανοποιηθούν συγκεκριμένα συμφέροντα και αποτελεί το προσφορότερο μέσο προπαγάνδας και δημαγωγίας
* Πολιτικός φανατισμός, ρατσισμός, κοινωνικές προκαταλήψεις.
* Προσπάθεια των εχόντων την εξουσία να αποστρέψουν το ενδιαφέρον του κοινού από τα ουσιώδη πολιτικοκοινωνικά θέματα και προβλήματα σε άλλες κατευθύνσεις, ώστε να πάψει να αφυπνίζεται ο λαός.
* Εμπορευματοποίηση των Μ.Μ.Ε. και αναγωγή τους σε κερδοσκοπικές επιχειρήσεις με προτεραιότητα το κέρδος και όχι την ποιότητα πληροφόρησης.
* Ο εθισμός στην αβασάνιστη αποδοχή έτοιμων απόψεων και η απουσία μελέτης και ενδιαφέροντος του σύγχρονου ανθρώπου για τις πολιτικοκοινωνικές εξελίξεις με αποτέλεσμα την παράδοσή του στην εντυπωσιακή και «εύπεπτη» πληροφόρηση, που δεν απαιτεί προβληματισμό και αναζήτηση της αλήθειας. Ο πολίτης έχει συνηθίσει να ετεροκατευθύνεται, λόγω αδυναμίας κριτικού ελέγχου της πληροφορίας, αδιαφορίας και ελλιπούς συμμετοχής στα κοινά.
* Ο φανατισμός δημιουργεί πολίτες-οπαδούς, που αρέσκονται να υιοθετούν άκριτα ό,τι συμφωνεί με τις πολιτικές και ιδεολογικές επιλογές τους.

**ΤΡΟΠΟΙ ΑΝΤΙΜΕΤΩΠΙΣΗΣ**

* **Μ.Μ.Ε.:** Τήρηση του κώδικα επαγγελματικής δεοντολογίας από τους δημοσιογράφους, επίδειξη υπευθυνότητας και ήθους, απαλλαγή από προκαταλήψεις, φανατισμό ή τάσεις εξυπηρέτησης συμφερόντων, με στόχο την απρόσκοπτη ενημέρωση, το σεβασμό του πολίτη και την αντικειμενική πληροφόρηση χωρίς τάσεις εντυπωσιασμού.
* **Οικογένεια:** Η οικογένεια  να παρέχει τα πνευματικά εφόδια που θα καταστήσουν ικανά τα παιδιά να αξιολογούν κριτικά τις παρεχόμενες πληροφορίες, να μεταδώσει σεβασμό στις αρχές του διαλόγου, καλλιέργεια της γόνιμης αμφισβήτησης μέσα από ουσιώδεις συζητήσεις.
* **Σχολείο:** Ανάπτυξη κριτικής ικανότητας των μαθητών, ώστε από μικρή ηλικία να εθίζονται στον προβληματισμό, ο οποίος συμβάλλει στην άμβλυνση της παραπληροφόρησης.
* **Πνευματικοί άνθρωποι:** Οι πνευματικοί ηγέτες οφείλουν να στηλιτεύουν φαινόμενα παραπληροφόρησης και να μην αποστασιοποιούνται αποφεύγοντας την εξυπηρέτηση συμφερόντων, είτε πρόκειται για επιστήμονες, είτε για καλλιτέχνες.
* Τέλος είναι ευθύνη του κάθε πολίτη να υποβάλει σε κριτικό έλεγχο τις πληροφορίες, να κρίνει, να συγκρίνει και να ερευνά σε βάθος, να αμφισβητεί γόνιμα και να κατανοεί την αξία του διαλόγου, να παρακολουθεί διαρκώς τις εξελίξεις και να συμμετέχει ενεργά στα κοινά.

#### **Κείμενο 1** 19590  **Fake News - Ψευδεπίγραφες Ειδήσεις. Εξαίρεση ή κανόνας;**

*Το κείμενο είναι διασκευασμένο απόσπασμα από άρθρο των Γιώργου Πλειού - Αλέξανδρου Μινωτάκη στην εφημερίδα «Η ΑΥΓΗ» και δημοσιεύτηκε στις 7 Ιανουαρίου του 2018.*

*\* Ο Γιώργος Πλειός είναι Καθηγητής στο Τμήμα Επικοινωνίας και ΜΜΕ του ΕΚΠΑ*

*\*\* Ο Αλέξανδρος Μινωτάκης είναι Υπ. διδάκτορας στο Τμήμα Επικοινωνίας και ΜΜΕ του ΕΚΠΑ*

Ο όρος fake news, σε σύντομο χρονικό διάστημα, έφτασε να χρησιμοποιείται ευρέως στη δημοσιογραφική και πολιτική ορολογία, συχνά για να χαρακτηρισθεί ως ψευδής μια είδηση ή ένα σχόλιο· χρησιμοποιείται δηλαδή με την αρνητική σημασία του όρου προπαγάνδα. Το φαινόμενο δεν είναι νέο. Fakenews υπάρχουν από την αρχή της εμφάνισης των ενημερωτικών ΜΜΕ. Χαρακτηριστικό παράδειγμα τα δημοσιεύματα της Νεοϋορκέζικης εφημερίδας *The Sun*το 1835 που χαρακτηρίστηκαν ως Great Moon Hoax. Εντούτοις, η δημοτικότητα του όρου σήμερα οφείλεται σε πολλούς παράγοντες, μεταξύ άλλων στη φύση των ειδήσεων, καθώς και στις πολιτιστικές και οικονομικές συνθήκες εντός και εκτός της διαδικασίας παραγωγής ειδήσεων.

Σημαντικό ζήτημα στη μελέτη των fakenews είναι η ελληνική απόδοση του όρου. Συνήθως τα fakenews αποδίδονται ως «ψευδείς» ή «πλαστές» ειδήσεις. Ωστόσο, ψευδείς/πλαστές είναι εκείνες που περιγράφουν γεγονότα τα οποία δεν συνέβησαν. Αυτές είναι τα falsenews. Τα fakenews είναι κάτι διαφορετικό. Έχουν να κάνουν με την ερμηνεία των γεγονότων ή την προέλευση και τις επιπτώσεις τους, με την αυθεντικότητά τους ως ειδήσεις. Συνεπώς, τα fakenews δεν είναι ψευδείς, αλλά ψευδεπίγραφες ειδήσεις. Είναι ειδήσεις που περιγράφουν γεγονότα ή ψήγματά τους με τρόπο που να αμφισβητούν την επικρατούσα για ένα κοινό αντίληψη περί πραγματικότητας.

Μια βασική πηγή των ψευδεπίγραφων ειδήσεων είναι η φύση των ειδήσεων. Οι ειδήσεις δεν είναι ούτε μπορούν να είναι αντικειμενικές. Συνιστούν πάντα περιγραφή γεγονότων υπό το πρίσμα μιας ορισμένης άποψης που μπορεί να είναι ορισμένη ιδεολογία, προκατάληψη, μεταφυσική ή θρησκόληπτη ερμηνεία των καθημερινών συμβάντων. […]

Ένας ακόμα παράγοντας της εξάπλωσης των ψευδεπίγραφων (αλλά και των ψευδών) ειδήσεων θεωρείται πως είναι τα ψηφιακά μέσα και ιδιαίτερα το διαδίκτυο. Είναι καθοριστικής σημασίας η σταδιακή κυριαρχία των νέων μέσων, τόσο ποσοτικά όσο και με τις εκφραστικές δυνατότητες που επισύρουν: τη ρεαλιστική αναπαράσταση επινοημένων γεγονότων, την προσθήκη επινοημένων πτυχών σε πραγματικά γεγονότα ή την αφαίρεση πτυχών με τη χρήση της ψηφιακής τεχνολογίας· τη συνάρθρωση διαφορετικών ως προς το χωρο-χρονικό τους πλαίσιο γεγονότων σε/ή χωρίς συνδυασμό με την προσθήκη επινοημένων ή την αφαίρεση πραγματικών· τη σύνδεση κάποιων εκ των προηγούμενων με οποιοδήποτε ιδεατικό πλαίσιο ή με τέτοιο που αποκλίνει από τις επιστημονικές και ιδεολογικές νεωτερικές αντιλήψεις.



**ΑΣΚΗΣΕΙΣ**

1. Ποια είναι, σύμφωνα με τους ορισμούς που δίνονται στη δεύτερη παράγραφο του κειμένου 1, η διαφορά ανάμεσα στις ψευδείς ειδήσεις και τις ψευδεπίγραφες;
2. Να καταγράψεις από το Κείμενο 1 α) ξένες λέξεις-όρους που συνδέονται με το θέμα του κειμένου, β) λέξεις ή φράσεις της δημοσιογραφικής και πολιτικής ορολογίας. Πώς εξηγείται η παρουσία καθεμιάς από τις παραπάνω κατηγορίες στο κείμνο;
3. *«τη ρεαλιστική αναπαράσταση επινοημένων γεγονότων, την προσθήκη επινοημένων πτυχών σε πραγματικά γεγονότα ή την αφαίρεση πτυχών με τη χρήση της ψηφιακής τεχνολογίας· τη συνάρθρωση διαφορετικών ως προς το χωρο-χρονικό τους πλαίσιο γεγονότων …· τη σύνδεση κάποιων εκ των προηγούμενων με οποιοδήποτε ιδεατικό πλαίσιο»:* Οι συντάκτες του κειμένου 1 επέλεξαν να παρουσιάσουν τις δυνατότητες των ψηφιακών μέσων με την παράθεση ονοματικών φράσεων.

α) Ποια μορφή θα είχε το απόσπασμα, αν επέλεγαν να χρησιμοποιήσουν, αντί των ονοματικών, ρηματικές φράσεις/κύριες προτάσεις (υποκείμενο: τα ψηφιακά μέσα);

β) Τι μεταβάλλεται με τη χρήση ρηματικών φράσεων ως προς το ύφος; Ποια από τις δύο εκδοχές θα αξιοποιούσες, αν απευθυνόσουν στους συμμαθητές σου; Να αιτιολογήσεις την απάντησή σου.

**4.** Ναεντοπίσεις τα μέρη του ορισμού στα παρακάτω αποσπάσματα. Σε ποιο μέρος του ορισμού τους ταυτίζονται οι δύο οριστέες έννοιες και σε ποιο διαφοροποιούνται;

***i. «****ψευδείς/πλαστές είναι εκείνες που περιγράφουν γεγονότα τα οποία δεν συνέβησαν. Αυτές είναι τα falsenews».*

***ii.*** *«(Τα fakenews) Είναι ειδήσεις που περιγράφουν γεγονότα ή ψήγματά τους με τρόπο που να αμφισβητούν την επικρατούσα για ένα κοινό αντίληψη περί πραγματικότητας».*

**5.** Να προσδιορίσεις την πρόθεση των συντακτών του κειμένου 1 στη δεύτερη παράγραφο, λαμβάνοντας υπόψη τους τρόπους ανάπτυξής της (Θέμα 1, 2ο υποερώτημα).

**6.** Στο κείμενο 1 παρουσιάζονται ορισμένοι παράγοντες που συντελούν στην εξάπλωση των fakenews. Στο αρχικό κείμενο αναφέρονται και άλλοι παράγοντες. Στην παρακάτω παράγραφο από το αρχικό κείμενο να σημειώσεις αυτούς τους παράγοντες εξάπλωσης των fakenews και να εντοπίσεις τον τρόπο ανάπτυξης της παραγράφου που αξιοποιείται για την παρουσίαση του καθενός από αυτούς.

*«Ισχυροί παράγοντες της διόγκωσης του φαινομένου είναι η πολιτική πόλωση, καθώς και η οικονομική και πολιτιστική εμπορευματοποίηση των ΜΜΕ. Έρευνες του Pew Research Center, φερ’ ειπείν, δείχνουν ότι στις ΗΠΑ, όπου και ξεκίνησε η συζήτηση για τις ψευδεπίγραφες ειδήσεις, το ρήγμα μεταξύ Ρεπουμπλικάνων και Δημοκρατικών βαθαίνει τα τελευταία 13 χρόνια και συνοδεύεται από το φαινόμενο «κόκκινων και μπλε μέσων», ήτοι τη στράτευση ορισμένων ΜΜΕ υπέρ του ενός ή του άλλου κόμματος. Στις προεκλογικές εκστρατείες οι λεγόμενοι spin doctors προσφεύγουν διαρκώς περισσότερο στην παραγωγή και διάδοση ψευδών και ψευδεπίγραφων ειδήσεων, όπως στις πρόσφατες αμερικανικές προεδρικές εκλογές. Δεσπόζουσα θέση κατέχει η αξιοποίησή τους εκτός από πολιτικούς λόγους (όπως προείπαμε) και για εμπορικούς. Έτσι, βασικός παράγοντας της παραγωγής και διάδοσης ψευδεπίγραφων ειδήσεων στο διαδίκτυο είναι η λεγόμενη «τυραννία του κλικαρίσματος», δηλαδή η δημοσίευση ασυνήθιστων ιστοριών που συχνά αναπαράγουν προκαταλήψεις, ιδιαίτερα σε ένα ασταθές και κρισιακό περιβάλλον που ίσως κρύβει κινδύνους, προκειμένου να κερδίσουν αναγνώστες, διαφήμιση, έσοδα. Αυτός ο παράγοντας είναι καθοριστικός τόσο για την ποσότητα όσο και για την ποιότητα των ψευδεπίγραφων ειδήσεων, αλλά και για τον αντίκτυπό τους».*

**ΘΕΜΑΤΑ**

**ΘΕΜΑ 1 (μονάδες 35)**

**1ο υποερώτημα (μονάδες 10)**

Να αποδώσεις σε 50-60 λέξεις τους λόγους που δημιουργούν τις ψευδεπίγραφες ειδήσεις στην εποχή μας.

**2ο υποερώτημα (μονάδες 10)**

Να εντοπίσεις δύο τρόπους με τους οποίους αναπτύσσεται η δεύτερη παράγραφος του Κειμένου 1 (μονάδες 6) και να σε απασχολήσει ποιος από τους δύο αξιοποιείται βοηθητικά για την οργάνωση του άλλου τρόπου ανάπτυξης (μονάδες 4).

**3ο υποερώτημα (μονάδες 15)**

α. συχνά για να χαρακτηρισθεί ως ψευδής μια είδηση ή ένα σχόλιο (1η παράγραφος),

β. την επικρατούσα για ένα κοινό αντίληψη περί πραγματικότητας (2η παράγραφος),

γ. της εξάπλωσης των ψευδεπίγραφων (αλλά και των ψευδών) ειδήσεων (4η παράγραφος)

Να μετατρέψεις τις παραπάνω φράσεις του Κειμένου 1 ως εξής:

α. την πρώτη σε ονοματική φράση,

β. τη μετοχή (2η περίπτωση) σε δευτερεύουσα πρόταση,

γ. την ονοματική φράση (3η περίπτωση) σε αντίστοιχη δευτερεύουσα πρόταση

(μπορείς να κάνεις όποιες αλλαγές κρίνεις σκόπιμες για το νόημα)

**ΘΕΜΑ 2 (μονάδες 30)**

Αξιοποιώντας δημιουργικά τις πληροφορίες του κειμένου 1 και τις δικές σου γνώσεις και εμπειρίες, να εξηγήσεις τους λόγους που συμβάλλουν στην ταχύτατη εξάπλωση των ψευδών και ψευδεπίγραφων ειδήσεων στην εποχή μας. Συμφωνείς με την άποψη ότι η επιβολή αυστηρού ελέγχου στη διακίνηση των πληροφοριών και περιορισμών από την Πολιτεία (όπως το «κατέβασμα» αναρτήσεων ή το μπλοκάρισμα λογαριασμών στα κοινωνικά δίκτυα) αποτελεί την ενδεδειγμένη λύση για την αντιμετώπιση του προβλήματος; Το κείμενό σου θα το δημοσιεύσεις στο προσωπικό σου ιστολόγιο, με αφορμή αποκαλύψεις από τα μέσα ενημέρωσης για διάδοση ψευδών ή ψευδεπίγραφων ειδήσεων στον ηλεκτρονικό τύπο.

**ΜΜΕ-Fake News Κριτήριο Αξιολόγησης**

**Κείμενο ΙΙ**

**Γιατί πιστεύουμε τα fake news;**

Τα fake news για την πανδημία δεν αποτελούν φαινόμενο του 2020. Φτάνει να θυμηθούμε τις προκαταλήψεις και τα ψεύδη που κυκλοφορούσαν γύρω από τον ιό HIV κατά τη διάρκεια των προηγούμενων δεκαετιών για να αντιληφθούμε ότι η παραπληροφόρηση ανέκαθεν συνόδευε κάθε νέα ασθένεια που απειλούσε τις ζωές των ανθρώπων – συχνά αυξάνοντας τις ριψοκίνδυνες συμπεριφορές και δυσχεραίνοντας τις προσπάθειες για αναχαίτιση μιας επιδημίας.

Έτσι και τώρα, τα κοινωνικά δίκτυα έχουν πλημμυρίσει από ψευδείς ισχυρισμούς γύρω από το νέο κορονοϊό, τις αιτίες του, τα μέτρα πρόληψης και τις πιθανές θεραπείες.

Σε ορισμένες περιπτώσεις, οι ίδιες οι πληροφορίες μπορούν να γίνουν επικίνδυνες. Ας μην ξεχνάμε ότι πρόσφατα σε μια επαρχία του Ιράν, περισσότεροι άνθρωποι πέθαναν πίνοντας οινόπνευμα βιομηχανικής χρήσης για να προστατευτούν από τον κορονοϊό, σε σχέση με εκείνους που είχαν πεθάνει από την ίδια την ασθένεια.

Ακόμη όμως και τα πιο «αθώα» ψέματα μπορούν να δημιουργήσουν μια ψευδή αίσθηση ασφάλειας που να ωθήσει τους πολίτες στο να αγνοήσουν τα μέτρα κοινωνικής αποστασιοποίησης.

Σε αμερικανική έρευνα, αποδείχθηκε ότι τον Μάρτιο που μας πέρασε το 13% των πολιτών στις ΗΠΑ πίστευε ότι ο κορονοϊός ήταν… απάτη, ενώ ένα εντυπωσιακό 49% θεωρούσε ότι κατασκευάστηκε σε εργαστήριο.

Και παρόλο που συνήθως πιστεύουμε ότι η μόρφωση ή η ευφυΐα μας είναι αρκετές για να μας εμποδίσουν να πιστέψουμε fake news, η αλήθεια συχνά διαφέρει. Άλλωστε είναι πολύ εύκολο να ανακαλύψει κανείς παραδείγματα εξαιρετικά μορφωμένων ανθρώπων που πιστεύουν σε θεωρίες συνωμοσίας.

Ακόμη και ηγέτες χωρών, που θα ήλπιζε κανείς ότι θα ήταν σε θέση να διακρίνουν τις ψευδείς ειδήσεις, έχουν πιαστεί να μοιράζονται ανακριβείς πληροφορίες για τον κίνδυνο του ιού αλλά και μη εγκεκριμένες θεραπείες στα κοινωνικά δίκτυα. Αυτό ήταν που οδήγησε και το Twitter στο να αφαιρέσει αναρτήσεις τους για πρώτη φορά στην ιστορία του.

Οι ψυχολόγοι ερευνούν ήδη αυτό το φαινόμενο και τα ευρήματά τους μπορούν να μας προφυλάξουν από το διαμοιρασμό παραπληροφόρησης.

**Υπερπληροφόρηση**

Αυτό το διάστημα όλοι μας μένουμε στο σπίτι και αναζητούμε απαντήσεις για την πανδημία. Και τις λαμβάνουμε. Ασταμάτητα.

Αυτό συνεπάγεται ότι στις περισσότερες περιπτώσεις δεν μπαίνουμε στη διαδικασία να διασταυρώσουμε την είδηση που φτάνει στα αυτιά μας αλλά στηριζόμαστε στην αληθοφάνειά της.

Αυτή η αληθοφάνεια μπορεί να επιτευχθεί με πολλούς τρόπους, ξεκινώντας από τον ίδιο τον τρόπο με τον οποίο είναι διατυπωμένη η πληροφορία. Άλλα μέσα, όπως η προσθήκη μιας φωτογραφίας που σχετίζεται με το θέμα (για παράδειγμα μιας εικόνας του ιού) έχει αποδειχθεί ότι κάνουν τον αναγνώστη να εμπιστεύεται την ακρίβεια της πληροφορίας, καθώς τον βοηθά να οπτικοποιήσει αυτό που διαβάζει.

Ακόμη και η απλή επανάληψη μιας δήλωσης πολλές φορές στο ίδιο κείμενο ή σε αλλεπάλληλα άρθρα δημιουργεί την αίσθηση οικειότητας με την πληροφορίας, και μας κάνει να την αποδεχόμαστε άκριτα ακόμη και αν την πρώτη φορά που τη διαβάσαμε ήμασταν διστακτικοί.

**Διαμοιρασμός με το πάτημα ενός κουμπιού**

Δεν πιστεύουμε πάντα τις πληροφορίες που μοιραζόμαστε με τους φίλους μας στα κοινωνικά δίκτυα. Απλώς είναι πολύ εύκολο – και δελεαστικό – να το κάνουμε.

Έρευνα που πραγματοποιήθηκε στον Καναδά ανακάλυψε ότι αν και το 25% των συμμετεχόντων αδυνατούσε να διακρίνει τα fake news, όταν οι ερευνητές αντί να ρωτούν ποιος πιστεύει την είδηση ρωτούσαν ποιος θα την μοιραζόταν, το ποσοστό σκαρφάλωνε στο 35%. Δέκα ολόκληρες μονάδες.

Είναι πιθανό αυτό να οφείλεται στην προτεραιότητα που δίνουμε συχνά στα like και τις αντιδράσεις των φίλων μας σε σχέση με την σωστή ενημέρωση.

Σε άλλες περιπτώσεις, είναι ζήτημα αποποίησης της ευθύνης. Δεν είναι σπάνιο φαινόμενο στην αρχική μας σελίδα να εμφανίζονται αναρτήσεις που ξεκινούν ξεκαθαρίζοντας ότι “Δεν ξέρω αν είναι αλήθεια, αλλά….”. Έτσι οι χρήστες αισθάνονται ότι αν η πληροφορία είναι αληθής, ίσως βοηθήσει τους φίλους τους. Από την άλλη, αν αποδειχθεί ότι δεν είναι, δεν έχουν βλάψει κανέναν καθώς έχουν ξεκαθαρίσει ότι δεν είναι σίγουροι για το περιεχόμενο.

**Αντανακλαστικές αντιδράσεις**

Οι ερευνητές της ψυχολογίας χρησιμοποιούν ένα εργαλείο που λέγεται “τεστ γνωσιακών αντανακλαστικών”. Ένας εύκολος τρόπος να αντιληφθούμε τι σημαίνει αυτό, είναι απαντώντας στην παρακάτω ερώτηση:

“Ο πατέρας του Γιώργου έχει τρεις γιους: Οι δύο πρώτοι είναι ο Απρίλιος και ο Μάιος. Πώς λένε τον τρίτο;”

Πολλοί άνθρωποι θα έδιναν την αντανακλαστική απάντηση “Ιούνιο”, αν και η σωστή, φυσικά, είναι “Γιώργο”.

Για να εντοπίσει κανείς τη σωστή απάντηση δεν απαιτείται τρομερή ευφυΐα, αλλά απλώς μια παύση για να προλάβουμε να ελέγξουμε την πρώτη αντανακλαστική μας σκέψη.

Ουσιαστικά αυτό που ελέγχει το συγκεκριμένο εργαλείο είναι η τάση μας να χρησιμοποιούμε την ευφυΐα μας. Μάλιστα, οι ψυχολόγοι αποκαλούν συχνά τα άτομα που απαντούν αντανακλαστικά “γνωσιακούς τσιγκούνηδες”, καθώς αν και διαθέτουν σημαντικά πνευματικά αποθέματα, αρνούνται να τα χρησιμοποιήσουν.

Αυτή η κατηγορία ανθρώπων είναι και πιο επιρρεπής στο να πιστεύει στα fake news, σύμφωνα με έρευνα για τη διασπορά ψευδών ειδήσεων για τον κορονοϊό. Επιπλέον, είναι και πιο πιθανό να αγνοεί τις συστάσεις των αρχών για τα μέτρα κοινωνικής αποστασιοποίησης.

**Τι μπορούμε να κάνουμε;**

Πρώτα από όλα, μια παύση. Στη διάρκειά της θα πρέπει να προσπαθήσουμε να απεμπλακούμε συναισθηματικά από αυτό που διαβάζουμε και να το αναλύσουμε λίγο παραπάνω πριν το μοιραστούμε.

Στηρίζεται σε φήμες ή σε επιστημονικά δεδομένα; Ξέρουμε ποια είναι η αρχική πηγή; Πώς σχετίζεται με τα μέχρι τώρα δεδομένα; Μήπως ο συγγραφέας χρησιμοποιεί κάποια λογική πλάνη;

Αυτά τα ερωτήματα θα πρέπει να απαντηθούν πολύ πριν κάνουμε κλικ στο κουμπί του “Share”.

 **Πηγή:** [**www.bbc.com**](http://www.bbc.com/)

**Παρατηρήσεις**

**ΘΕΜΑ 1ο**

1. Να παρουσιάσετε συνοπτικά σε 60 – 70 λέξεις τους λόγους για τους οποίους – σύμφωνα με το κείμενο – οι άνθρωποι είτε πιστεύουν είτε αναπαράγουν ψεύτικες ειδήσεις.

**Μονάδες 10**

1. **«Και παρόλο που συνήθως πιστεύουμε ότι η μόρφωση ή η ευφυΐα μας είναι αρκετές για να μας εμποδίσουν να πιστέψουμε fake** **news, η αλήθεια συχνά διαφέρει» :**Ποιο πρόσωπο επιλέγεται στη συγκεκριμένη περίοδο του λόγου και ποια πρόθεση του συγγραφέα εξυπηρετεί;

**Μονάδες 5**

1. Στο κείμενο γίνεται ευρεία χρήση παραδειγμάτων. Γιατί ο αρθρογράφος επιλέγει αυτό τον τρόπο ανάπτυξης παραγράφου; Στηρίξτε την απάντησή σας σε παραδείγματα μέσα από το κείμενο.

**Μονάδες 10**

1. **«Αυτή η αληθοφάνεια μπορεί να επιτευχθεί με πολλούς τρόπους, ξεκινώντας από τον ίδιο τον τρόπο με τον οποίο είναι διατυπωμένη η πληροφορία» :**α) ποια σύνταξη επιλέγεται από τον αρθρογράφο και γιατί; β ) να μετατρέψετε την πρόταση στην αντίθετη σύνταξη.

**Μονάδες 10**

**ΘΕΜΑ 2ο**

Να γράψετε ένα άρθρο 350 περίπου λέξεων για τη σχολική σας εφημερίδα στο οποίο να προσπαθήσετε να εξηγήσετε τους λόγους για τους οποίους οι άνθρωποι πέφτουν  εύκολα θύματα της παραπληροφόρησης  ακόμα και σε μια εποχή όπως η σύγχρονη.

**Μονάδες 30**

**ΛΟΓΟΤΕΧΝΙΚΟ ΚΕΙΜΕΝΟ**

**FAKE NEWS**

*Πληθαίνουν τελευταία
οι αναφορές
περί της εγκυρότητoς
της ύπαρξής μου.
Σταμπάρονται παλιές φωτογραφίες μου
-με γκρι σημάνσεις- ως αναξιόπιστες.
Σημάνσεις και για τις απόψεις και τις αναρτήσεις μου
ως δήθεν επικίνδυνες, προκλητικές, προσβλητικού περιεχομένου.
Δεν ήξερα πως άξιζε τόσο η αφεντιά μου,
να με ενδύουν στα  στερνά μου με πουκάμισα του Νέσσου****[[1]](https://filologika.gr/lykio/v-lykiou/genikis-pedias/neoelliniki-glossa/mme-fake-news-kritirio-axiologisis-eniaia-exetasi/%22%20%5Cl%20%22_ftn1).*** *Ας έψαχναν μονάχα στο προφίλ το έτος της γεννήσεως,
να ηρεμήσουν.*

*(Λέτε να πίστεψαν
πως από εκεί
πηγάζει η εξαπάτηση;
Αχ, μάνα!
Το Μάη του εξηνταοχτώ
βρήκες να με γεννήσεις;)*

*Γιάννης Κονδυλόπουλος* [http://www.periou.gr](http://www.periou.gr/)

***[[1]](https://filologika.gr/lykio/v-lykiou/genikis-pedias/neoelliniki-glossa/mme-fake-news-kritirio-axiologisis-eniaia-exetasi/%22%20%5Cl%20%22_ftnref1) πουκάμισο του Νέσσου****:  Ο Ηρακλής παντρεύτηκε τη****Δηιάνειρα,****κόρη του βασιλιά της Αιτωλίας, του Οινέα. Μια μέρα πήγαν να περάσουν τον Εύηνο ποταμό. Εκεί συνάντησαν τον****Κένταυρο Νέσσο****. Ο Νέσσος πήρε στη ράχη του τη Δηιάνειρα, για να την περάσει απέναντι. Θέλησε όμως να την πάρει δική του κι άρχισε να τρέχει. Τότε ο Ηρακλής τον χτύπησε µε ένα από τα δηλητηριασμένα βέλη του. Πριν ξεψυχήσει ο Νέσσος είπε στη Δηιάνειρα: «Μάζεψε λίγο από το αίμα µου. Αν αλείψεις µ’ αυτό το****χιτώνα****του Ηρακλή, θα σε αγαπάει για πάντα» Έτσι, κάποτε που ο Ηρακλής ζήτησε ένα καθαρό χιτώνα από τη Δηιάνειρα, για να τον φορέσει και να κάνει θυσία στο ∆ία, εκείνη άλειψε ένα χιτώνα µε το δηλητήριο του Νέσσου και του τον έδωσε. Ο Ηρακλής τον φόρεσε κι ο χιτώνας κόλλησε πάνω του. Αμέσως άρχισε να νιώθει αβάσταχτους πόνους. Κατάλαβε τότε ότι έφτασε το τέλος του.*

**ΘΕΜΑ 3ο**

Πώς σχετίζεται – κατά την άποψή σου – ο τίτλος του ποιήματος με το περιεχόμενό του;

**Μονάδες 20**

**ΘΕΜΑ 4ο**

*«Σταμπάρονται παλιές φωτογραφίες μου
-με γκρι σημάνσεις- ως αναξιόπιστες.
Σημάνσεις και για τις απόψεις και τις αναρτήσεις μου
ως δήθεν επικίνδυνες, προκλητικές, προσβλητικού περιεχομένου.»*

Να αναλύσεις το περιεχόμενο των παραπάνω στίχων σε περίπου 100- 120 λέξεις.

**Μονάδες 15**

**ΕΠΑΝΑΛΗΨΗ ΘΕΩΡΙΑΣ**

**Ι. ΟΝΟΜΑΤΟΠΟΙΗΣΗ**

**Τι είναι;**

Η χρήση ονοματικών φράσεων αντί ρηματικών, που θα βοηθούσαν ιδιαίτερα στην κατανόηση. Συναντάται κυρίως στον επιστημονικό/ ακαδημαϊκό λόγο.

|  |  |
| --- | --- |
| **ΡΗΜΑΤΙΚΕΣ ΦΡΑΣΕΙΣ** | **ΟΝΟΜΑΤΟΠΟΙΗΣΗ (ΟΝΟΜΑΤΙΚΕΣ ΦΡΑΣΕΙΣ** |
| *Εξαπλώνονται οι ψευδεπίγραφες ειδήσεις.* | *Η εξάπλωση των ψευδεπίγραφων ειδήσεων.* |
| *… για να χαρακτηριστεί ψευδής μια είδηση ή ένα σχόλιο.* | *… για τον χαρακτηρισμό μιας είδησης ή ενός σχολίου ως ψευδούς.* |
| *… την αντίληψη που επικρατεί περί πραγματικότητας* | *… την επικρατούσα αντίληψη περί πραγματικότητας* |

**Η λειτουργία της**

Η προτίμηση ονοματικών φράσεων αντί ρηματικών:

* + Ανταποκρίνεται στις απαιτήσεις κειμένων επιστημονικών ή ακαδημαϊκών: από τη μια αποδίδονται αφηρημένες έννοιες και φαινόμενα και, από την άλλη, τόσο ο γράφων όσο και ο αναγνώστης έχουν κατακτήσει υψηλό επίπεδο γλώσσας.
	+ Προσδίδει στον λόγο πυκνότητα.
	+ Καθιστά τη γλώσσα πιο αφηρημένη και αποστασιοποιημένη από τα υποκείμενα που την εκφέρουν.
	+ Ωστόσο, καθιστά την κατανόηση του κειμένου πιο δύσκολη για τον μέσο αναγνώστη, μια και κυριαρχούν οι αφηρημένες έννοιες και ο μη αναλυτικός λόγος.

**ΙΙ. ΠΡΟΘΕΤΙΚΟΤΗΤΑ ΚΑΙ ΓΛΩΣΣΙΚΕΣ ΕΠΙΛΟΓΕΣ**

**Ποια είναι η πρόθεση του συγγραφέα; Γλωσσικές επιλογές και σκοπός του συντάκτη**

**ΠΡΟΘΕΤΙΚΟΤΗΤΑ :** Είναι η πρόθεση, δηλαδή ο σκοπός του συγγραφέα, όταν γράφει ένα κείμενο. Φυσικά, **το ύφος του κειμένου διαφοροποιείται** ανάλογα με την πρόθεση του συγγραφέα.



**ΣΚΟΠΟΣ ΤΟΥ ΣΥΓΓΡΑΦΕΑ ΕΙΝΑΙ :**

**Να πείσει**

* Λογική οργάνωση επιχειρημάτων (τρόπος πειθούς: επίκληση στη λογική)
* Επίκληση στην αυθεντία (κυρίως με την επισήμανση λόγων ειδικών και καταρτισμένων ατόμων).
* Χρήση κυριολεκτικού λόγου, που προσδίδει πειστικότητα και ακρίβεια.
* Χρήση γ΄ ρηματικού προσώπου, που αποχρωματίζει το λόγο από συναισθήματα και το καθιστά έγκυρο και σοβαρό.
* Οργανωμένη δομή του λόγου (παραγωγική- επαγωγική συλλογιστική πορεία). Αποφυγή συνειρμικού λόγου.
* Υποτακτική σύνδεση προτάσεων, η οποία επιτυγχάνει έναν αναλυτικό και επεξηγηματικό λόγο.

• Οριστική έγκλιση, που εκφράζει κάτι το πραγματικό, το βέβαιο, το έγκυρο.

**Να πληροφορήσει**

* Λογική οργάνωση επιχειρημάτων(τρόπος πειθούς: επίκληση στη λογική) • Επίκληση στην αυθεντία (κυρίως με την επισήμανση λόγων ειδικών και καταρτισμένων ατόμων).
* Χρήση κυριολεκτικού λόγου, που προσδίδει πειστικότητα και ακρίβεια.
* Χρήση γ΄ ρηματικού προσώπου, που αποχρωματίζει το λόγο από συναισθήματα και το καθιστά έγκυρο και σοβαρό.
* Οργανωμένη δομή του λόγου (παραγωγική- επαγωγική συλλογιστική πορεία). Αποφυγή συνειρμικού λόγου.
* Υποτακτική σύνδεση προτάσεων, η οποία επιτυγχάνει έναν αναλυτικό και επεξηγηματικό λόγο.
* Οριστική έγκλιση, που εκφράζει κάτι το πραγματικό, το βέβαιο, το έγκυρο.

**Να βεβαιώσει**

* Χρήση διαρθρωτικών λέξεων συνοχής, που δηλώνουν επιβεβαίωση : Φυσικά, βέβαια, οπωσδήποτε, αδιαμφισβήτητα…
* Λογική οργάνωση επιχειρημάτων(τρόπος πειθούς: επίκληση στη λογική)
* Επίκληση στην αυθεντία (κυρίως με την επισήμανση λόγων ειδικών και καταρτισμένων ατόμων).
* Επίκληση στο ήθος του πομπού.
* Επίθεση στο ήθος του δέκτη.
* Χρήση γ΄ ρηματικού προσώπου, που αποχρωματίζει το λόγο από συναισθήματα και το καθιστά έγκυρο και σοβαρό.
* Οριστική έγκλιση, που εκφράζει κάτι το βέβαιο.
* Δεοντολογικός τόνος (πρέπει να…)

**Να καταγγείλει**

* Επίθεση στο ήθος του αντιπάλου.
* Χρήση β΄ ρηματικού προσώπου, το οποίο προσδίδει ένα καταγγελτικό ύφος.
* Χρήση του σχήματος λόγου της ειρωνείας.
* Χρήση καυστικού/ σατιρικού ύφους, το οποίο διέπεται από πληθώρα επιθέτων και χαρακτηρισμών.

Να αφυπνίσει

* Επίκληση στο συναίσθημα.
* Επίκληση στη λογική, κυρίως με τεκμήρια( γεγονότα, παραδείγματα).
* Χρήση α΄ και β΄ ρηματικού προσώπου, τα οποία προσδίδουν συλλογικότητα, ευαισθητοποιούν τους δέκτες και εγείρουν τον προβληματισμό.
* Χρήση προτρεπτικής υποτακτικής έγκλισης.
* Χρήση προστακτικής έγκλισης.
* Χρήση ρητορικών ερωτήσεων, που εγείρουν το ενδιαφέρον και τον προβληματισμό των δεκτών.
* Χρήση σημείων στίξης(π.χ. θαυμαστικό, αποσιωπητικά)

**Να προβληματίσει**

* Επίκληση στο συναίσθημα.
* Επίκληση στη λογική, κυρίως με τεκμήρια( γεγονότα, παραδείγματα).
* Χρήση α΄ και β΄ ρηματικού προσώπου, τα οποία προσδίδουν συλλογικότητα, ευαισθητοποιούν τους δέκτες και εγείρουν τον προβληματισμό.
* Χρήση προτρεπτικής υποτακτικής έγκλισης.
* Χρήση προστακτικής έγκλισης.
* Χρήση ρητορικών ερωτήσεων, που εγείρουν το ενδιαφέρον και τον προβληματισμό των δεκτών.
* Χρήση σημείων στίξης(π.χ. θαυμαστικό, αποσιωπητικά).

**Να προτρέψει/ να παροτρύνει**

* Επίκληση στο συναίσθημα.
* Χρήση α΄ και β΄ ρηματικού προσώπου, τα οποία προσδίδουν συλλογικότητα, ευαισθητοποιούν τους δέκτες και εγείρουν τον προβληματισμό.
* Χρήση προτρεπτικής υποτακτικής έγκλισης.
* Χρήση προστακτικής έγκλισης.
* Χρήση σημείων στίξης(π.χ. θαυμαστικό, αποσιωπητικά)
* Δεοντολογικός τόνος.
* Ρητορικές ερωτήσεις, που ωθούν σε προβληματισμό και κινητοποιούν τους δέκτες.
* Χρήση παρατακτικής σύνδεσης.

**Να συγκινήσει**

* Επίκληση στο συναίσθημα.
* Επίκληση στο ήθος του πομπού.
* Επίθεση στο ήθος του δέκτη.
* Χρήση α΄ και β΄ ρηματικού προσώπου, που προσδίδουν παραστατικότητα και λυρισμό, ευαισθητοποιώντας τους δέκτες.
* Χρήση προτρεπτικής υποτακτικής έγκλισης.
* Χρήση προστακτικής έγκλισης.
* Χρήση υποτακτικής έγκλισης.
* Χρήση σημείων στίξης(π.χ. θαυμαστικό, αποσιωπητικά)
* Δεοντολογικός τόνος.
* Ρητορικές ερωτήσεις, που ωθούν σε προβληματισμό και κινητοποιούν τους δέκτες.
* Χρήση παρατακτικής σύνδεσης.







**ΙΙΙ. ΠΕΡΙΛΗΨΗ**

**ΠΡΟΕΡΓΑΣΙΑ**

1. Διαβάζουμε προσεκτικά ολόκληρο το κείμενο που μας δίνεται.
2. Επισημαίνουμε το θεματικό κέντρο.
3. Σημειώνουμε τις θεματικές προτάσεις των παραγράφων και τις σημαντικές λεπτομέρειες.
4. Αν κάποια παράγραφος δεν έχει θεματική πρόταση, βρίσκουμε πλαγιότιτλο.
5. Επισημαίνουμε το είδος του κειμένου (άρθρο, δοκίμιο κ.λ.π.)

**Α. ΣΥΝΤΑΞΗ ΤΗΣ ΠΕΡΙΛΗΨΗΣ**

1. Ξεκινούμε επισημαίνοντας το θεματικό κέντρο του κειμένου με αναφορά στο είδος του κειμένου ή στο συγγραφέα (***Το κείμενο/άρθρο… αναλύει/προσεγγίζει/διερευνά… ή ο συγγραφέας/αρθρογράφος…. παρουσιάζει/ προβάλλει/ καταγράφει/αναλύει***… )
2. Με τη χρήση μιας διαρθρωτικής λέξης ή φράσης, όπως ***αρχικά*** κλπ, συνδέουμε την πρώτη περίοδο με τη δεύτερη, που αποτελεί περιληπτική απόδοση της πρώτης παραγράφου.
3. Συνεχίζουμε με το περιεχόμενο των επόμενων παραγράφων, χρησιμοποιώντας τις θεματικές προτάσεις ή τους πλαγιότιτλους που έχουμε σημειώσει. Για να εξασφαλίσουμε συνοχή στο λόγο κατά τη μετάβαση από το περιεχόμενο της μιας παραγράφου στης άλλης χρησιμοποιούμε διαρθρωτικές λέξεις ή φράσεις: ***στη συνέχεια, επιπλέον, επίσης*** κλπ.
4. Φτάνοντας στην τελευταία παράγραφο κλείνουμε με τη φράση ***Τέλος/Καταλήγοντας… ο αρθρογράφος/συγγραφέας… συμπεραίνει/καταλήγει/αναφέρει…***

**ΠΡΟΣΟΧΗ:**

* Γράφουμε πάντοτε σε **γ' πρόσωπο** (εκτός αν το επικοινωνιακό πλαίσιο επιβάλλει διαφορετικό πρόσωπο ή συνδυασμό προσώπων).
* **Αποφεύγουμε** οπωσδήποτε **σχολιασμό** των απόψεων του συντάκτη του κειμένου.
* Δεν προσπαθούμε να μιμηθούμε το ύφος του συγγραφέα, γράφουμε σε δοκιμιακό λόγο.
* Χρησιμοποιούμε σε ορισμένα σημεία **παθητική σύνταξη**, για να πετύ­χουμε ποικιλία και να προσδώσουμε πιο αντικειμενικό ύφος.
* **Αποφεύγουμε την αυτούσια μεταφορά** των φράσεων του αρχικού κει­μένου.
* Χρησιμοποιούμε τις αναγκαίες **διαρθρωτικές λέξεις** ή εκφράσεις.
* Λαμβάνουμε υπόψη μας το **επικοινωνιακό πλαίσιο**, ανάλογα με το ζητούμενο του θέματος.
* Συνήθως ο αριθμός των λέξεων που ζητείται, είναι 80-100 ή 100-120 λέξεις, ανάλογα με την έκταση του κειμένου.

**ΔΙΑΡΘΡΩΤΙΚΕΣ ΛΕΞΕΙΣ**

• αίτιο - αποτέλεσμα: *έτσι, (αυτό συμβαίνει) επειδή, διότι, γι αυτό το λόγο...*

• αντίθεση - εναντίωση: *αντίθετα, αλλά, όμως, ωστόσο, από την άλλη πλευρά ...*

• χρονική σχέση: *ταυτόχρονα, ύστερα, μετά από αυτό, εν τω μεταξύ, προηγουμένως ...*

• προϋπόθεση: *αν, εκτός αν, σε περίπτωση που ...*

• επεξήγηση: *με άλλα λόγια, δηλαδή, (πιο) συγκεκριμένα ...*

• έμφαση: *είναι αξιοσημείωτο ότι, αξίζει να τονιστεί, είναι χαρακτηριστικό ότι...*

• παράδειγμα: *για παράδειγμα, χαρακτηριστικά...*

• απαρίθμηση, πρόσθεση: *αρχικά, πρώτο, δεύτερο, στη συνέχεια, ακόμη, επιπλέον, παράλληλα, επιπρόσθετα, επίσης, εκτός από αυτά...*

• συμπέρασμα*: επιλογικά, τελικά, συνοψίζοντας, συγκεφαλαιώνοντας, ολοκληρώνοντας, συμπερασματικά*

**Ρήματα που χρησιμοποιεί ο συντάκτης της περίληψης**

*Ο συγγραφέας, αρθρογράφος κλπ.:*

***1. Αναφορικά:***

* *διατυπώνει τη γνώμη, προτείνει, δηλώνει, εισηγείται, ανακοινώνει*
* *αναφέρει, μνημονεύει, παραθέτει αυτολεξεί (ένα άλλο κείμενο)*
* *σχολιάζει, ερμηνεύει, συζητά (ένα άλλο κείμενο)*
* *παρατηρεί, διαπιστώνει*
* *ορίζει με ακρίβεια, προσδιορίζει, καθορίζει*
* *αποσαφηνίζει, διευκρινίζει, επεξηγεί*
* *εξηγεί, αιτιολογεί*
* *ονομάζει, αποκαλεί, χαρακτηρίζει*
* *συγκρίνει, αντιθέτει, αντιπαραθέτει, αντιπαραβάλλει*
* *επιχειρηματολογεί (υπέρ ή κατά), υπερασπίζεται, υποστηρίζει, υπερα­μύνεται, συνηγορεί, συμφωνεί με, ταυτίζεται με, δικαιολογεί, ανασκευά­ζει, απορρίπτει, αντικρούει, αντιτείνει, αντιπροτείνει*
* *τεκμηριώνει, στηρίζει (την άποψη του)*
* *αποδεικνύει, δείχνει*
* *κρίνει αξιολογεί, αποτιμά*
* *διαβεβαιώνει, βεβαιώνει, ισχυρίζεται, αποφαίνεται, υποστηρίζει*
* *επιμέ­νει ότι, προβλέπει*
* *λέει, σημειώνει, τονίζει, επισημαίνει, υπογραμμίζει*
* *πραγματεύεται, εξετάζει., συζητά, ασχολείται με, αναφέρεται σε*
* *αναλύει, αναπτύσσει*
* *ορίζει*
* *διαιρεί, ταξινομεί περιγράψει*
* *απαριθμεί, συμπληρώνει, προσθέτει*
* *αφηγείται, διηγείται*
* *αναρωτιέται, απορεί, ρωτά*
* *υποδεικνύει, προτείνει, αντιπροτείνει, συμβουλεύει, συστήνει*
* *απολογείται*
* *εύχεται*
* *εξεγείρεται, αγανακτεί, εκφράζει την έκπληξη του*

***2. Ποσοτικά:***

* *προσπερνά βιαστικά, με συντομία*
* *αποσιωπά, παραλείπει, δεν αναφέρει/αναφέρεται*
* *θίγει πλαγίως, έμμεσα, επιφανειακά*
* *εξετάζει διεξοδικά, αναλυτικά, προσεκτικά, συζητά διεξοδικά*
* *ανοίγει - κλείνει - τερματίζει τη συζήτηση*
* *εξαντλεί το θέμα, συμπεραίνει*
* *προσθέτει, υπογραμμίζει, επισημαίνει*
1. ***Μεταγλωσσικά:***
* *επεξηγεί, συγκεκριμενοποιεί (για άλλο κείμενο)*
* *παραφράζει (για άλλο κείμενο)*
1. ***Διορθωτικά:***
* *τροποποιεί, αλλάζει (τη διατύπωση)*
* *διορθώνει (τον εαυτό του/τους συνομιλητές του)*
* *ανασκευάζει τα επιχειρήματα*
* *αναιρεί όσα είπε*
1. ***Διαλογικά:***
* *απευθύνει το λόγο*
* *δίνει τον λόγο*
* *ζητά τον λόγο*
* *παίρνει, υφαρπάζει τον λόγο*
* *διεκδικεί τον λόγο*
* *παρεμβαίνει*
* *διακόπτει*
* *απαντά*
* *δευτερολογεί*
* *απευθύνεται*
1. ***Οργανωτικά:***
* *αρχίζει, προλογίζει*
* *συνεχίζει*
* *τελειώνει, καταλήγει, συμπεραίνει, ανακεφαλαιώνει*
* *μεταβαίνει (σε άλλο θέμα)*
* *παρεκβαίνει*

**Στη σύνθεση της περίληψης προσέχουμε:**

* **Το επικοινωνιακό πλαίσιο:** Σκεφτόμαστε ποιος είναι ο πομπός, ποιος είναι ο δέκτης, δηλαδή σε ποιον απευθυνόμαστε και υιοθετούμε ανάλογο ύφος (σοβαρό, επίσημο, οικείο κ.ά.) με πληροφοριακό χαρακτήρα.
* **Την επιλογή ενεργητικής ή παθητικής σύνταξης:** Θυμόμαστε ότι στην ενεργητική σύνταξη τονίζεται το υποκείμενο ενώ στην παθητική τονίζεται το γεγονός / το αποτέλεσμα της ενέργειας του υπο­κειμένου.

**Παραδείγματα έναρξης της περίληψης**

**Ενεργητική σύνταξη**

*Ο συγγραφέας / συντάκτης του άρθρου επισημαίνει / διαπιστώνει / τονίζει / υποστηρίζει*

*Το θέμα /ζήτημα /πρόβλημα που απασχολεί /προβληματίζει /ανησυχεί το συγγραφέα είναι .*

**Παθητική σύνταξη**

*Το κείμενο αναφέρεται.*

*Στο κείμενο επισημαίνεται / διαπιστώνεται ...*

* **Την εξασφάλιση της συνοχής:** Χρησιμοποιούμε τους τρόπους εξασφάλισης της συνοχής, ώστε το κεί­μενο να μη δίνει την εντύπωση παράθεσης ασύνδετων λογικά απόψεων και να εξασφαλίζεται η λογική σύνδεση και διάταξη των ιδεών.

**Για να εξασφαλίσουμε τη συνοχή του κειμένου χρησιμοποιούμε:**

-**διαρθρωτικές φράσεις** ή λέξεις που δηλώνουν χρόνο, αντίθεση ή αλ­λαγή οπτικής γωνίας, φυσική συνοχή, αποτέλεσμα κ.ά. όπως : ***αρχικά., στη συνέχεια, παράλληλα, αντίθετα, από την άλλη πλευρά, πρώτο, δεύ­τερο, τέλος, έτσι*** κ.ά.

-**επανάληψη** λέξεων της προηγούμενης περιόδου ή χρήση συνωνύμων. Π.χ. *εκπαίδευση, παιδεία, αγωγή, σχολείο* κ.λπ.

-Αντωνυμίες ή προσδιορισμούς: *αυτός, αυτή, αυτό το γεγονός, η τε­λευταία* κ*.*α*.*

-Κατάδειξη της λογικής ( ή χρονολογικής) σχέσης μεταξύ των πε­ριόδων.

Π.χ. *Η παραπάνω αιτία οδηγεί αναπόφευκτα ...*

 *Ως αποτέλεσμα των παραπάνω ...*

**Παράμετροι αξιολόγησης περίληψης**

ΠΕΡΙΕΧΟΜΕΝΟ: Πρέπει να είναι σύμφωνο με το αρχικό κείμενο, χωρίς σχόλια των αρχικών απόψεων και να περιέχονται τα ουσιώδη σημεία.

ΟΡΓΑΝΩΣΗ: Πρέπει να παρουσιάζονται με τη λογική ακολουθία του αρχικού κειμένου τα βασικά επιχειρήματα του συγγραφέα.

ΓΛΩΣΣΑ: Πρέπει να χρησιμοποιούμε το κατάλληλο λεξιλόγιο και τις συνδετικές λέξεις, ώστε να αποφεύγουμε την αντιγραφή συγκεκριμένων αποσπασμάτων του αρχικού κειμένου. Αποφυγή γραμματικοσυντακτικών λαθών.

ΑΠΟΤΕΛΕΣΜΑΤΙΚΟΤΗΤΑ: Δεν μιμούμαστε το ύφος του αρχικού κειμένου, δεν χάνουμε τον κεντρικό νοηματικό άξονα του αρχικού κειμένου, η περίληψή μας μπορεί να σταθεί ως αυτόνομο κείμενο.

**Β. ΤΕΧΝΙΚΗ ΤΗΣ ΠΕΡΙΛΗΨΗΣ**

**1.** Είναι απαραίτητη η προσεκτική και επαναληπτική (τουλάχιστον 2 φορές) ανάγνωση του αρχικού κειμένου, ώστε να κατανοηθεί το θέμα του, η θέση του συγγραφέα αλλά και η διαγραμματική του πορεία.

**2.** Πριν προχωρήσουμε στη σύνθεση της περίληψης, πρέπει να εξαγάγουμε τους **πλαγιότιτλους** των παραγράφων. Για να το καταφέρουμε **βασιζόμαστε στις θεματικές περιόδους** και τις λέξεις-κλειδιά, που αποτυπώνουν τα ουσιώδη νοήματα.

**3.** Η σύνθεση της περίληψης θα βασιστεί ουσιαστικά σ’ αυτούς τους πλαγιότιτλους, που θα πρέπει κατά κάποιο τρόπο να τους ενώσουμε σε ένα ρέον κείμενο.

**4.** Κατά τη σύνθεση της περίληψης παραβλέπουμε όλα τα δευτερεύοντα στοιχεία και τις λεπτομέρειες (προσδιορισμούς, επεξηγήσεις, παραδείγματα, μεταφορικές εκφράσεις κ.ά.) και **κρατάμε μόνο τα ουσιώδη**. **Δεν κάνουμε κανένα προσωπικό σχόλιο**, έμμεσο ή άμεσο, **δεν προσπαθούμε να ερμηνεύσουμε το συγγραφέα, ούτε αλλάζουμε τη δομή του κειμένου του**.

**5.** Η **πύκνωση** των νοημάτων του κειμένου, πέραν από τους πλαγιότιτλους και την απαλοιφή των επουσιωδών λεπτομερειών, που μόλις αναφέραμε, επιτυγχάνεται και με δύο άλλες τεχνικές:

* **με τη χρήση υπερωνύμων, δηλαδή λέξεων οι οποίες συνοψίζουν νοηματικά και «εκπροσωπούν» μια σειρά συναφών σημασιολογικά λέξεων**

(π.χ. *«μέσα μαζικής μεταφοράς» υπερώνυμο των λέξεων αεροπλάνα, αυτοκίνητα, πλοία*).

* **με την αντικατάσταση μιας σειράς ενεργειών με το αποτέλεσμά τους**

(π.χ. *«Τηλεφώνησα, για να επιβεβαιώσω την ημέρα και την ώρα, αγόρασα ρούχα κατάλληλα για την περίσταση, έψαξα για ένα ανάλογο δώρο και εξασφάλισα και συνοδό» = Ετοιμάστηκα για το πάρτι*)

**6.** Στην αρχή της περίληψης **πρέπει να υπάρχει μια εισαγωγική φράση**, που να μας κατατοπίζει γενικά για το θέμα. Μια τέτοια φράση μπορεί να είναι η εξής:

* *«Το άρθρο συζητά, πραγματεύεται, ασχολείται με, έχει ως θέμα του» κλπ.*
* *«Αντικείμενο, θέμα του άρθρου, του βιβλίου ή της ομιλίας είναι» κλπ.*
* *«Ο συγγραφέας αναφέρει, παραθέτει, σχολιάζει, ερμηνεύει, συζητά» κλπ.*

**7.** Θα πρέπει πάντοτε να προσέχουμε ώστε να υπάρχει **λογικός ειρμός** (ακολουθία) μεταξύ των περιόδων της περίληψης. Η έλλειψη συνεκτικότητας καταστρέφει το κείμενο και ακυρώνει κάθε προσπάθεια κατανόησής του.

**8.** Βοηθητικά, για να πετύχουμε τη συνοχή του κειμένου μας, μπορούμε και πρέπει να χρησιμοποιούμε **διαρθρωτικές λέξεις**, πάντοτε όμως με προσοχή και φειδώ (= οικονομία). Η λανθασμένη χρήση διαρθρωτικών λέξεων (π.χ. ενός ωστόσο εκεί όπου δεν υπάρχει αντίθεση) καταστρέφει τη νοηματική ακολουθία ενός κειμένου, ενώ η κατάχρησή τους, πέραν του ότι μας περιορίζει το διαθέσιμο αριθμό των λέξεων, καταστρέφει το γλωσσικό μας ύφος και δυσχεραίνει την ανάγνωση του κειμένου.

**9.** Καθώς το κείμενο που παράγει ο μαθητής είναι ανεξάρτητο, **η χρήση λέξεων που περιέχονται στο αρχικό κείμενο πρέπει να αποφεύγεται,** εκτός αν πρόκειται για ιδιαίτερους ή εξειδικευμένους (π.χ. επιστημονικούς) όρους.

**Fake News - Ψευδεπίγραφες Ειδήσεις. Εξαίρεση ή κανόνας;**

**ΑΠΑΝΤΗΣΕΙΣ**

**ΘΕΜΑ 1 (μονάδες 35)**

**1ο υποερώτημα (μονάδες 10)**

Για τη δημιουργία ψευδεπίγραφων ειδήσεων ευθύνεται η φύση της είδησης και η επιρροή από ιδεολογίες, προκαταλήψεις και θρησκευτικού τύπου αντιλήψεις. Κύριο παράγοντα αποτελεί και η ψηφιακή τεχνολογία με την οποία δημιουργούνται και προβάλλονται κατασκευασμένα γεγονότα, ενώ άλλα συνενώνονται, αφαιρούνται ή προστίθενται στοιχεία στο πλαίσιο ειδήσεων που αποκλίνουν από σύγχρονες επιστημονικές και ιδεολογικές αντιλήψεις.

**2ο υποερώτημα (μονάδες 10)**

Η δεύτερη παράγραφος του Κειμένου 1 αναπτύσσεται με ορισμό και αντίθεση. Οι συντάκτες δίνουν τον ορισμό των falsenews και των fakenews (ο ορισμός των δύο εννοιών δίνεται αντιθετικά). Με την αντίθεση γίνεται ακόμη πιο ξεκάθαρη η κύρια έννοια που αναπτύσσεται στο κείμενο, οι ψευδεπίγραφες ειδήσεις (fakenews). Επομένως, στη συγκεκριμένη παράγραφο η αντίθεση λειτουργεί υποβοηθητικά του ορισμού.

**3ο υποερώτημα (μονάδες 15)**

 **συχνά για να χαρακτηρισθεί ως ψευδής μια είδηση ή ένα σχόλιο (1η παράγραφος):** μετατρέπεται σε ονοματική πρόταση: συχνά ο χαρακτηρισμός μιας είδησης ή ενός σχολίου ως ψευδούς.

**την επικρατούσα για ένα κοινό αντίληψη περί πραγματικότητας (2η παράγραφος):** η μετοχή αναλύεται σε αναφορική πρόταση: την αντίληψη περί πραγματικότητας που επικρατεί για ένα κοινό.

**της εξάπλωσης των ψευδεπίγραφων (αλλά και των ψευδών) ειδήσεων (4η παράγραφος):** για να εξαπλωθούν οι ψευδεπίγραφες αλλά και οι ψευδείς ειδήσεις (δευτερεύουσα επιρρηματική τελική πρόταση) ή ώστε να εξαπλωθούν οι ψευδεπίγραφες αλλά και οι ψευδείς ειδήσεις (δευτερεύουσα επιρρηματική αποτελεσματική πρόταση).